Hosni Mubarak
Muhammad Hosni El Sayed Mubarak (arapski: محمد حسنى سيد مبارك; 4. maj 1928 – 25. februar 2020), poznat kao Hosni Mubarak (arapski: حسنى مبارك), bio je egipatski političar i vojskovođa koji je od 14. oktobra 1981. do 11. februara 2011. bio predsjednik Egipta. Mubarak je nakon svog promaknuća u Egipatskom ratnom zrakoplovstvu postavljen za potpredsjednika Egipta. Predsjednik države postao je naslijedivši Anvar el-Sadata koji je ubijen u atentatu 6. oktobra 1981. Dana 11. februara 2011. u kratkom televizijskom obraćanju potpredsjednik Egipta Omar Suleiman je obavijestio javnost da Hosni Mubarak odlazi i da vlast predaje vojnom vijeću. Bio je to rezultat osamnaesto-dnevnog protesta egipatskog naroda protiv njega i vladajućeg režima.